Návrh na zloženie delegácie Slovenskej republiky 
na 32. zasadnutí Konferencie Organizácie Spojených národov pre výživu a poľnohospodárstvo – FAO 

	Návrh na zloženie delegácie Slovenskej republiky vychádza z odborných možností a stanovených kontaktov v spolupráci SR s FAO a jej rozpracovania v Rámcovom programe spolupráce SR s FAO v rokoch 2002 a 2003 a je v súlade s III. článkom Základného textu – ústavy FAO a zabezpečuje účasť na práci na plenárnom zasadnutí, komisiách a sprievodných podujatiach (okrúhle stoly, odborné semináre, koordinačné porady ES-COORD FAO a iné).  
 
Vedúci delegácie Slovenskej republiky: 
Zsolt Simon, minister pôdohospodárstva SR

Alternát vedúceho delegácie SR:
Jozef Mikloško, mimoriadny a splnomocnený veľvyslanec SR v Ríme

Členovia: 

Milan Pakši, stály predstaviteľ SR pri FAO, WFP, radca, Veľvyslanectvo SR v Ríme
- plenárne zasadnutie, diplomatický doprovod vedúceho delegácie SR, účastník koordinačných diplomatických strentutí ES-COREPER a regiónu Európy, okrúhle stoly

Katarína Czajliková, hovorkyňa ministra pôdohospodárstva SR, Ministerstvo pôdohospodárstva SR, plenárne zasadnutie, doprevádza vedúceho delegácie SR

Barbara Hellebrandtová, národná tajomníčka pre spoluprácu SR s FAO, z odboru      zahraničných vzťahov, Ministerstvo pôdohospodárstva SR
- zastupuje SR a pracuje v II. Komisii zameranej na program práce a rozpočtu, analýzu činnosti FAO v dvojročnej strednodobej perspektíve, okrúhle stoly, záverečná časť plenárneho zasadnutia, sprievodné rokovania, zastupuje SR na súvisiacich otázkach v COORD FAO

Pavol Chrobák, hlavný radca, z odboru OSN a odborných organizácií OSN, Ministerstvo zahraničných vecí SR
- spolupracuje na práci v plenárnom zasadnutí, I. a II. Komisii 

Milan Kováč, národný tajomník pre pokračovanie aktivít Svetového potravinového summitu,            riaditeľ Výskumného ústavu potravinárskeho
- zastupuje SR v I. Komisii a v jej nadväznosti na plenárnom zasadnutí, COORD FAO a v diskusii pri okrúhlom stole 

Smernica
na postup delegácie Slovenskej republiky 
na 32. zasadnutí Konferencie Organizácie Spojených národov pre výživu a poľnohospodárstvo – FAO 
v Ríme, v Talianskej republike 29. novembra - 10. decembra 2003

Delegácia Slovenskej republiky na 32. zasadnutí Konferencie Organizácie Spojených národov pre výživu a poľnohospodárstvo bude mať v centre záujmu a bude sledovať tieto ciele: 

1.	Vyjadriť stanovisko o postojoch Slovenskej republiky v realizácii programu a mandátu FAO a informovať pritom o hlavných strategických zámeroch slovenského poľnohospodárstva, potravinárstva, lesníctva a súvisiacich sektorov vo vzťahu k tejto spolupráci – tieto postoje vyjadriť vo vystúpení vedúceho delegácie SR

2.	Zaujať stanovisko k realizácii programu FAO v rokoch 2002-2003 vrátane Hodnotiacej správy FAO za rok 2003 

3.	V Programe práce a rozpočtu na roky 2004-2005 podporiť návrhy smerujúce k posilneniu postupu v riešení hladu, podvýživy vo svete, regiónoch (najmä v Európe) a subregióne strednej a východnej Európy. V zmysle odporúčaní a záverov z koordinačných porád pri Rade EÚ pre FAO a Zmluvy o pristúpení SR k EÚ (zo 16. apríla 2003 v Aténach, v Helenskej republike) prihliadať a podporovať spoločné postoje 15 členských krajín EÚ a Európskeho spoločenstva najmä v zásadných hlavných programoch, podprogramoch a ďalších aktivitách FAO

4.	V zmysle výsledkov regionálnych konzultácií podporovať návrhy a odporúčania, ktoré smerujú k účinnému zabezpečovaniu dvojročného programu FAO a jeho efektívnejšiemu financovaniu

5.	Zúčastniť sa odborných diskusií regionálne a celosvetovo orientovaných okrúhlych stolov a zabezpečiť účasť a aktívnu diskusiu o hlavnej téme „Dimenzia bezpečnosti potravín pre potravinovú bezpečnosť (dostatočnosť)“

6.	Podporiť návrhy a reformy, ktoré prispejú k urýchleniu krokov v implementácii záväzkov Akčného plánu Svetového potravinového summitu a širšiemu rozpracovaniu Miléniovej deklarácie 

7.	Oceniť význam technickej spolupráce FAO so SR, ako aj výsledky spolupráce v spoločných programoch FAO s ďalšími organizáciami v systéme OSN a ostatnými medzinárodnými organizáciami. Rozvíjať ďalej kontakty pre získavanie informácií pre zapojenie slovenských odborníkov, inštitúcií v hlavných programoch FAO a v programoch – projektoch aktívnej rozvojovej pomoci 

8.	Deklarovať členstvo Slovenskej republiky v otvorených výboroch Rady FAO na roky 2004-2005, potvrdiť pokračovanie pôsobenia SR v Dôchodkovom výbore a Rade Spoločného programu OSN/FAO – Svetový potravinový program, v pozícii koordinátora Európy pre Spoločný program FAO/WHO Codex Alimentarius, v Spoločných programoch v oblasti lesníctva. Ďalej hľadať možnosti, priestor a podporu pre Slovenskú republiku pri obsadzovaní postov v jednotlivých výboroch, pracovných skupinách v budúcom Programe FAO

9.	Pri voľbách za nezávislého predsedu Rady FAO a členov Rady FAO, pri prijímaní nových členských krajín do FAO postupovať podľa medzinárodno-politických záujmov Slovenskej republiky v súlade s Koncepciou zahraničnej politiky SR

10.	Zabezpečiť aktívne zastupovanie Slovenskej republiky a účasť na práci na plenárnom zasadnutí, v pracovných komisiách, skupinách v programe 32. Konferencie FAO a spoluprácu na koordinačných poradách v rámci Európskeho spoločenstva v pozícii pozorovateľskej krajiny